ПРЕДЛОГ ЗАКОНА

О ЗАШТИТИ ОД БУКЕ У ЖИВОТНОЈ СРЕДИНИ

I. ОСНОВНЕ ОДРЕДБЕ

Предмет закона

Члан 1.

Овим законом уређују се: субјекти заштите животне средине од буке; мере и услови заштите од буке у животној средини; мерење буке у животној средини; приступ информацијама о буци; надзор и друга питања од значаја за заштиту животне средине и здравље људи.

Одредбе овог закона односе се на буку у животној средини којој су изложени људи посебно у изграђеним подручјима, јавним парковима или другим тихим зонама у агломерацијама, у тихим зонама изван насеља, у близини школа, болница и других објеката, зона осетљивих на буку, а која потиче од рада извора буке у смислу овог закона.

Изузеци од примене

Члан 2.

Одредбе овог закона не примењују се на буку:

1. која настаје на радном месту и у радној околини;
2. која настаје у превозном средству;
3. која потиче од војних активности и активности на заштити од елементарних непогода, природних и других удеса;
4. од активности у домаћинству или буку из суседног домаћинства из стана или другог простора који се користи за те намене;
5. којој су изложени они који је стварају;
6. oд домаћих и дивљих животиња.

Одредбе овог закона се не примењују на буку која потиче од звучног оглашавања звонима или електроакустичким уређајима из верских објеката.

Одредбе овог закона се не примењују на буку од ваздухоплова у мери у којој је заштита од буке од ваздухоплова уређена другим посебним законом и прописима у области ваздушног саобраћаја.

Заштита од буке у животној средини

Члан 3.

Заштита од буке у животној средини обезбеђује се утврђивањем услова и предузимањем мера заштите од буке који су део интегралног система заштите животне средине и односи се на:

1) просторно, урбанистичко и акустичко планирање;

2) звучну заштиту;

3) стратешку процену утицаја планова и програма, односно процену утицаја пројеката на животну средину, као и на издавање дозволе за изградњу и рад постројења, односно обављање активности;

4) прописивање граничних вредности индикатора буке у животној средини;

5) акустичко зонирање;

6) израду стратешких карата буке;

7) израду акционих планова заштите од буке у животној средини;

8) мерење и оцену нивоа буке у животној средини;

9) процену штетних ефеката буке на здравље људи;

10) информисање јавности о буци у животној средини и њеним штетним ефектима.

Значење израза

Члан 4.

Поједини изрази употребљени у овом закону имају следеће значење:

1) бука у животној средини јесте сваки нежељен или штетан звук емитован на отвореном или у затвореном простору (у даљем тексту: бука), који је производ активности људи, укључујући буку коју емитују превозна средства, друмски, железнички и ваздушни саобраћај, као и буку која настаје од индустријских и производних активности укључујући и буку на локацијама на којима се обављају индустријске активности у складу са прописима којима се уређује интегрисано спречавање и контрола загађивања;

2) извор буке јесте сваки емитер нежељеног или штетног звука који настаје као последица активности људи: сваки уређај, средство за рад, саобраћајно средство, инсталација постројења, технолошки поступак, електроакустички и акустички уређај, као и уређај који се користи за извођењe индустријске, занатске, производне, услужне и сличне делатности, који производи сталну или повремену буку, покретни и непокретни објекти који под одређеним околностима генеришу звук, а такође и отворени и затворени простори за спорт, игру, плес, представе, концерте, слушање музике и сл. као и угоститељски објекти, гараже, паркинг простори и др.;

3) штетни ефекти јесу негативни утицаји буке на здравље људи;

4) узнемиравање јесте степен ометања људи буком, који се утврђује на основу истраживања на терену;

5) индикатор буке јесте физичка величина којом се описује бука у животној средини, а која је у узајамној вези са штетним ефектом буке;

6) Lden (индикатор буке за дан-вече-ноћ)јесте индикатор букеза укупно узнемиравање буком, у складу са посебним прописом којим се уређује индикатори буке;

7) Lday (индикатор буке за дан) јесте индикатор буке за узнемиравање буком у току дана, у складу са посебним прописом којим се уређује индикатори буке;

8)Levening (индикатор буке за вече) јесте индикатор буке за узнемиравањебуком у току вечери, у складу са посебним прописом којим се уређује индикатори буке;

9) Lnight (индиктор буке за ноћ) јесте индикатор буке за ометање сна у току ноћи,у складу са посебним прописом којим се уређује индикатори буке;

10) процена јесте сваки метод који се користи за израчунавање, предвиђање, процењивање или мерење вредности индикатора буке или одговарајућих штетних ефеката буке;

11) акустичко зонирање јесте одређивање граничне вредности индикатора буке за различита подручја према њиховој намени, која је одређена просторним и урбанистичким плановима;

12) агломерација јесте део територије са преко 100.000 становника и са таквом густином становништва да се може сматрати урбанизованим подручјем;

13) главни пут јесте јавни пут односно државни или међународни са просечним годишњим протоком саобраћаја већим од три милиона возила;

14) главна железничка пруга јесте железничка пруга, са просечним годишњим протоком саобраћаја већим од 30.000 возова;

15) главни аеродром јесте цивилни аеродром са више од 50.000 операција (полетања или слетања) годишње, изузимајући оне за потребе обуке на лаким ваздухопловима;

16) израда карата буке јесте представљање података о постојећем или предвиђеном стању буке израженом кроз индикаторе буке којима се указује на прекорачења прописаних граничних вредности, број људи изложених буци на неком подручју или број домаћинстава изложених одређеним вредностима индикатора буке на одређеном подручју;

17) стратешка карта буке јесте карта која је израђена за општу процену изложености буци одређеног подручја од различитих извора буке или за укупна предвиђања изложености буци на том подручју;

18) гранична вредност јесте вредност Lden или Lnight и где је потребно Ldayи Levening у складу са посебним прописом којим се уређују индикатори буке и граничне вредности индикатора буке, чије прекорачење представља разлог да надлежни органи размотре и примене мере за смањење буке. Граничне вредности могу бити различите за различите типове буке (бука друмског, железничког и ваздушног саобаћаја, индустријска бука и др.), за различита окружења и различиту осетљивост становништва на буку. Ове вредности могу бити различите за већ постојеће ситуације и за нове ситуације тамо где је дошло до промене ситуације у погледу извора буке и коришћења простора);

19) акциони план заштите од буке у животној средини јесте планизрађен са циљем управљања буком и ефектима буке укључујући мере за смањење буке када је то потребно (удаљем тексту: акциони план);

20) акустичко планирање јесте планирање у циљу контролисања будуће буке мерама као што су просторно планирање, пројектовање система саобраћаја, планирање саобраћаја, смањивање буке звучно-изолационим мерама и контрола извора буке.

21) звучна заштита јесте скуп мера и услова заштите од буке којим се обезбеђује смањење буке на извору, спречавање ширења буке у простору и звучна изолација на стамбеним зградама и другим објектима;

22) акустичка зона јесте подручје на чијој је целој површини прописана јединствена гранична вредност индикатора буке;

23) тиха зона у агломерацији јесте област, чије границе одређује надлежни орган, а која није изложена вредностима индикатора буке Lden или другим одговарајућим индикаторима буке већим од одређене вредности утврђене од стране надлежног органа, из било ког извора буке;

24) тиха зона у ненасељеном подручју јесте област, коју одреди надлежни орган, у којој не постоји узнемиравање буком коју производи саобраћај, индустријске или рекреативне активност.

II. СУБЈЕКТИ ЗАШТИТЕ ЖИВОТНЕ СРЕДИНЕ ОД БУКЕ

Субјекти заштите

Члан 5.

Субјекти заштите животне средине од буке на територији Републике Србије, у оквиру својих овлашћења, јесу:

1) Република Србија;

2) Аутономна покрајина;

3) општина, град, односно град Београд (у даљем тексту: јединица локалне самоуправе);

4) правна лица и предузетници, који у обављању привредне делатности емитују буку, као и власници, управљачи (главних путева, главних железничких пруга и главних аеродрома) и концесионари (главних путева, главних железничких пруга и главних аеродрома) извора буке (у даљем тексту: правна лица);

5) научне и стручне организације и друге јавне службе, удружења, грађани и друга правна лица.

Република Србија

Члан 6.

Република Србија преко надлежних органа и организација обезбеђује заштиту од буке у животној средини на својој територији.

Министарство надлежно за послове заштите животне средине (у даљем тексту: Министарство):

1) утврђује мерe и условe звучне заштите у плановима, програмима и пројектима, укључујући и оне на које даје сагласност у поступку стратешке процене утицаја, процене утицаја пројеката на животну средину, односно у поступку издавања интегрисане дозволе за рад постројења и активности;

2) даје сагласност на акционе планове;

3) координира и врши послове заштите од буке у животној средини од значаја за Републику Србију;

4) прописује и утврђује испуњеност услова за овлашћивање правних лица за мерење буке у животној средини, у складу са овим законом;

6) врши надзор и контролу примене мера заштите од буке у животној средини за све објекте за које дозволу за изградњу издаје надлежни републички орган.

Агенција за заштиту животне средине

Члан 7.

Агенција за заштиту животне средине (у даљем тексту: Агенција) води и ажурира базу података из мониторинга буке, прикупља и ажурира податке из стратешких карата буке и акционих планова у информационом систему заштите животне средине и обезбеђује њихову доступност јавности, у складу са законом којим се уређује заштита животне средине.

Агенција доставља податке из стратешких карата и акционих планова Европској Комисији.

Аутономна покрајина

Члан 8.

Аутономна покрајина:

1) утврђује мере и услове звучне заштите у плановима, програмима и пројектима, укључујући и оне на које даје сагласност у поступку стратешке процене утицаја, процене утицаја пројеката на животну средину, односно у поступку издавања интегрисане дозволе за рад постројења и активности;

2) обезбеђује спровођење и финансирање мониторинга буке у животној средини на својој територији;

3) врши надзор и контролу примене мера заштите од буке у животној средини, за све објекте за које дозволу за изградњу издаје надлежни орган аутономне покрајине.

Аутономна покрајина својим актом одређује органе надлежне за обављање послова из става 1. овог члана.

Послови из става 1. тач. 2) и 3) овог члана обављају се као поверени послови.

Јединица локалне самоуправе

Члан 9.

Јединица локалне самоуправе:

1) утврђује мере и услове звучне заштите у плановима, програмима и пројектима, укључујући и оне на које даје сагласност у поступку стратешке процене утицаја, процене утицаја пројеката на животну средину , односно у поступку издавања интегрисане дозволе за рад постројења и активности;

2) врши акустичко зонирање, одређује тихе зоне, као и мере забране и ограничења на својој територији и то одлуком надлежног органа, у складу са овим законом;

3) уређује мере и услове звучне заштите и коришћења извора буке у стамбеним и стамбено пословним објектима као и у пословним објектима, у зонама за становање у којима се обавља делатност која буком омета и узнемирава становништво на својој територији, одлуком надлежног органа у складу са овим законом и другим прописима;

4) обезбеђује финансирање и спроводи мониторинг буке у животној средини на својој територији;

5) врши надзор и контролу примене мера заштите од буке у животној средини, за све објекте за које дозволу за изградњу издаје надлежни орган јединице локалне самоуправе.

Јединица локалне самоуправе која представља агломерацију израђује и ревидира стратешке карте буке и доставља их Агенцији.

Јединице локалне самоуправе која представљава агломерцију израђује, ревидира и спроводи акциони план и доставља га Министарству и Агенцији.

Јединица локалне самоуправе својим актом одређује органе и службе надлежне за обављање послова из става 1. овог члана.

Послови из става 1. тач. 1), 2), 4) и 5) и ст. 2. и 3. овог члана обављају се као поверени послови.

Обавезе субјеката заштите

Члан 10.

Субјекти заштите животне средине од буке из члана 5. овог закона одговорни су за сваку активност којом се проузрокује изложеност буци изнад граничних вредности или за непредузимање прописаних мера заштите од буке у животној средини, у складу за законом.

Правна лица која обављањем својих делатности утичу или могу утицати на изложеност буци изнад граничних вредности дужна су да обезбеде: учешће у трошковима заштите од буке у животној средини у оквиру инвестиционих, текућих и производних трошкова; праћење утицаја своје делатности на буку; спровођење одговарајућих мера заштите од буке, односно звучне заштите у складу са овим законом и законом којим се уређује заштита животне средине.

Правна лица из члана 5. тачка 4) овог закона која управљају главним путевима, главним железничким пругама и главним аеродромима, израђују и ревидирају стратешке карте буке и акционе планове за главне путеве, главне железничке пруге и главне аеродроме и обезбеђују мониторинг, у складу са овим законом.

Сарадња у заштити животне средине од буке

Члан 11.

Субјекти заштите животне средине од буке дужни су да међусобно сарађују у доношењу одлука и спровођењу мера, у складу са овим законом и посебним законима којима се уређује заштита животне средине.

Република Србија остварује сарадњу у области заштите животне средине од буке са другим државама и међународним организацијама, а посебно са суседним државама за подручја уз државну границу.

III. МЕРЕ И УСЛОВИ ЗАШТИТЕ ОД БУКЕ У ЖИВОТНОЈ СРЕДИНИ И ЗВУЧНА ЗАШТИТА

1. Мере

Превентивне мере

Просторно, урбанистичко и акустичко планирање

Члан 12.

У просторним и урбанистичким плановима обезбеђују се мере и услови заштите од буке, а нарочито:

1) међусобни просторни распоред инфраструктуре, индустријских, стамбених,

рекреационих и других зона и објеката;

2) пројектовање система саобраћаја, планирање саобраћаја, смањивање буке мере

звучне заштите и контролу извора буке;

3) акустичко зонирање.

Планови и програми на које се примењују прописи којима се уређује поступак стратешке процене утицаја на животну средину садрже процену нивоа буке и мере заштите од буке у животној средини.

Члан 13.

У пoступку прoцeнe утицaja прojeкaтa нa живoтну срeдину, у студиjи o прoцeни утицaja нa живoтну срeдину утврђуjу сe услoви и мeрe кojимa сe штeтни eфeкти букe мoгу спрeчити, смaњити или oтклoнити у склaду сa зaкoнoм кojим сe урeђуje прoцeнa утицaja нa живoтну срeдину.

Услoви зa рaд пoстрojeњa и aктивнoсти зa кojе сe издaje интeгрисaнa дoзвoлa сaдржe мeрe зaштитe oд букe у склaду сa зaкoнoм кojим сe урeђуje интeгрисaнo спрeчaвaњe и кoнтрoлa зaгaђивaњa живoтнe срeдинe.

Звучна заштита као превентивна мера

Члан 14.

Просторно и урбанистичко планирање и реализација пројеката из члана 12. став 2. овог закона обухватају и мере звучне заштите које се обезбеђују кроз планирање наменске употребе простора, планирање саобраћаја, смањење буке мерама звучне заштите и контролу извора буке.

При пројектовању грађења и реконструкције објеката саобраћајне инфраструктуре, индустријских објеката, стамбених, стамбено-пословних и пословних објеката носилац пројекта дужан је да предвиди и спроведе мере звучне заштите у складу са овим законом и другим прописима.

У поступку техничког прегледа и издавања употребне дозволе за објекте, пројекте за које није потребна израда процене утицаја на животну средину и за пројекте за које је израђена студија о процени утицаја на животну средину, утврђује се испуњеност мера звучне заштите у складу са техничким прописима и стандардима.

2. Услови заштите од буке

Индикатори буке

Члан 15.

Индикатори буке користе се у циљу утврђивања нивоа буке у животној средини, за процену и предвиђање нивоа буке и њених ефеката, израду стратешких карата буке и планирање мера заштите од буке.

Вредност индикатора буке у животној средини утврђује се применом метода мерења, прорачуна или процене, у складу са посебним прописом којим се уређују индикатори буке и овим законом.

За предвиђање вредности индикатора буке примењују се методе прорачуна.

Граничне вредности

Члан 16.

У случају прекорачења граничних вредности буке, субјекти заштите животне средине од буке, наведени у члану 5. тач. 1), 2), 3) и 4) овог закона, дужни су да предузимају мере за смањење буке.

Граничне вредности исказују се индикаторима буке у складу са овим законом.

Министар, надлежан за послове заштите животне средине (у даљем тексту: Министар), прописује индикаторе буке, граничне вредности, методе за оцењивање индикатора буке, узнемиравања и штетних ефеката буке у животној средини и на здравље људи, врсте и начин прикупљања података потребних за њихово оцењивање.

Акустичко зонирање

Члан 17.

Акустичко зонирање врши се на основу намене простора, односно референтних карата просторних и урбанистичких планова, а у складу са посебним прописом којим се уређује методологија за одређивање акустичких зона.

Акустичко зонирање врши носилац израде просторних и урбанистичких планова уношењем података о акустичким зонама у постојеће референтне карте и графичке приказе просторних и урбанистичких планова, односно одређивањем акустичких зона, у складу са законом којим се уређују планирање и изградња.

У акустичким зонама и тихим зонама у агломерацијама и изван насеља, ограничава се или забрањује употреба извора буке, односно обављање активности које проузрокују буку изнад прописаних граничних вредности.

Одлуку о ограничењу употребе извора буке из става 3. овог члана доноси јединица локалне самоуправе, на основу одређених акустичких зона.

До доношења акта из става 4. овог члана, као граничне вредности се примењују највеће прописане граничне вредности из подзаконског прописа из члана 16. став 3. овог закона.

Министар прописује меодологију за одређивање акустичких зона.

3. Појединачни извори буке

Утврђивање испуњености услова и мера заштите

Члан 18.

Правно лице које је власник, односно корисник извора буке дужно је да пре стављања извора буке у употребу обезбеди прво мерење буке на локацији, прибави извештај о мерењу буке овлашћене стручне организације, сноси трошкове тих мерења и по потреби спроведе мере звучне заштите у складу са овим законом.

Правно лице које је власник, односно корисник извора буке дужно је да након реконструкције објекта или замене техничких капацитета којима се мењају услови емисије буке у животну средину обезбеди мерење буке у зони утицаја, израду извештаја о мерењу буке и сноси трошкове тих мерења, у складу са овим законом.

Министар прописује методе мерења буке, садржину и обим извештаја о мерењу буке.

Заштита од буке из угоститељских објеката

Члан 19.

Угоститељски објекат у којем се емитује музика или изводи забавни програм, дужан је да обезбеди прописане услове и мере звучне заштите прописане овим законом и прописима којима се уређује област угоститељства.

Контролу и мерење нивоа буке из угоститељских објеката може да врши комунални милиционар уређајем за мерење буке, под условима који су прописани овим законом и прописима донетим на основу овог закона.

Јединица локалне самоуправе посебним актом ближе утврђује начин контроле нивоа буке из става 1. овог члана.

Одржавање јавних окупљања и активности

Члан 20.

За одржавање јавних окупљања, забавних и спортских приредби и других активности на отвореном и затвореном простору (у даљем тексту: активности) које могу довести до прекорачења граничних вредности индикатора буке, јединица локалне самоуправе, одлуком одређује улице, делове улица и насеља и друге локације намењене за те сврхе, као и мере звучне заштите у време одржавања.

Мере звучне заштите одређује јединица локалне самоуправе на захтев организатора јавног окупљања или активности.

Организатор активности из става 1. овог члана дужан је да захтев из става 2. овог члана поднесе у року који не може бити краћи од 20 дана од почетка одржавања наведених активности.

Одржавање активности, у складу са прописима о јавним окупљањима, из става 1. овог члана надлежни орган не може одобрити без акта јединице локалне самоуправе о утврђеним мерама звучне заштите.

4. Стратешке карте буке и акциони планови

Стратешке карте буке

Члан 21.

Стратешке карте буке обавезно се израђују за све агломерације, главне путеве, главне железничке пруге и за главне аеродроме, у складу са овим законом.

Стратешке карте буке за агломерације израђује јединица локалне самоуправе у сарадњи са другим субјектима заштите животне средине из члана 5. овог закона.

Надлежни орган јединица локалне самоуправе усваја стратешке карте буке за агломерацију.

Стратешке карта буке за главне железничке пруге, главне путеве и главне аеродроме на територији Републике Србије израђују правна лица која су управљачи, власници или концесионари главних железничких пруга, главних путева и главних аеродрома у сарадњи са другим субјектима заштите животне средине из члана 5. овог закона.

Надлежни орган субјеката из става 4. овог члана усваја стратешке карте буке и доставља надлежном органу јединице локалне самоуправе која представља агломерацију податке потребне за израду стратешких карата буке за агломерацију.

Субјекти из ст. 3. и 4. овог члана достављају стратешке карте буке Агенцији.

Стратешке карте буке се прегледају и ако је потребно ревидирају сваких пет година од дана њихове израде, у складу са овим законом.

Стратешке карте буке користе се као основа за израду акционих планова и као средство за обавештавање јавности о нивоу буке у животној средини и њеним штетним ефектима.

Субјекти из члана 5. овог закона обавезни су да за потребе израде стратешких карата буке обезбеде потребне податке.

Орган надлежан за послове вођење јавне евиденције о непокретностима доставља потребне подаке за израду стратешких карата буке субјекима овлашћеним за њихову израду, без накнаде.

Акциони план заштите од буке у животној средини

Члан 22.

Акциони планови заштите од буке у животној средини (у даљем тексту: акциони планови) се израђују за сва подручја за која се израђују стратешке карте буке.

Акционе планове за агломерације израђује јединица локалне самоуправе, у сарадњи са другим субјектима заштите из члана 5. овог закона.

Акционе планове за главне железничке пруге, главне путеве и главне аеродроме, односно простор у њиховој близини, израђују правна лица која су управљачи, власници или концесионари главних железничких пруга, главних путева и главних аеродрома у сарадњи са другим субјектима заштите из члана 5. овог закона.

Субјекти из ст. 2. и 3. овог члана достављају акционе планове Министарству на сагласност.

Надлежни орган субјеката из ст. 2. и 3. овог члана усваја акциони план, након прибављене сагласности Министарства.

Субјекти из ст. 2. и 3. овог члана достављају усвојене акционе планове Агенцији.

Акциони планови се прегледају и ако је потребно ревидирају, у случају значајнијих промена које утичу на стање буке, а најмање сваких пет година од дана њиховог усвајања, у складу са овим законом.

Министар и министар надлежан за послове саобраћаја ближе уређују садржину и методе израде стратешке карте буке и акционог плана, начин њихове израде и приказивања јавности као и њихове обрасце.

IV.МЕРЕЊЕ БУКЕ У ЖИВОТНОЈ СРЕДИНИ

Мерење буке појединачнх извора буке

Члан 23.

Редовно периодично мерење нивоа буке у животној средини управљач објектом који емитује буку, власник, односно корисник извора буке, врши једном у три године.

Мерење буке из појединачних извора буке врши се на начин прописан подзаконским актом из члана 18. став 3. овог закона.

Мониторинг буке

Члан 24.

Мониторинг буке врши се систематским праћењем индикатора буке, односно праћењем утицаја буке на животну средину.

Република Србија, аутономна покрајина, или јединица локалне самоуправе, правна лица која управљају главним путевима, главним железничким пругама и главним аеродромима обезбеђују мониторинг буке, континуирано праћење стања буке у животној средини.

Овлашћене стручне организације за мерење буке

Члан 25.

Мерење буке у животној средини врши овлашћено правно лице.

Захтев за добијање овлашћења за послове из става 1. овог члана правно лице  подноси Министарству.

Уз захтев из става 2. овог члана прилаже се документација којом се потврђује испуњеност услова.

              Министарство обрађује податке о личности, прикупљене из документације из става 3. овог члана, у обиму и у сврху која је неопходна за утврђивање испуњености услова за добијање овлашћења.

Правно лице које врши послове мерењa буке у животној средини из става 1. овог члана мора да поседује и акредитацију, у складу са посебним законом.

Испуњеност услова за овлашћивање стручних организација из ст. 3, 4. и 5. овог члана утврђује Министар, решењем.

Решење из става 6. овог члана важи за период од четири године и може се обновити.

Орган који је издао решење из става 6. овог члана може га укинути ако се накнадно утврди да је овлашћење издато на основу нетачних и/или неистинитих података, да овлашћена стручна организација не испуњава прописане услове, или да не поступа у складу са издатим овлашћењем, овим законом и прописима донетим на основу овог закона.

У поступку укидања решења о овлашћивању, надлежни орган омогућава овлашћеном лицу да се изјасни о чињеницама и околностима на којима се заснива предлог за укидање решења о овлашћивању и о томе одлучује у року од 60 дана од дана достављања предлога.

Решење из става 6. овог члана може се изменити у року важења у случају промена кадра, опреме и простора унутар стручне организације.

Решење из става 6. овог члана је коначно и против њега се може покренути управни спор.

Министар ближе прописује услове које стручна организација мора да испуњава за мерење буке у животној средини, потребну документацију, поступак овлашћивања, садржину решења о овлашћивању, као и садржину, обим и рок важења извештаја о мерењу буке.

Мерење буке из угоститељских објеката

Члан 26.

Мерење буке пореклом из угоститељских објеката поред овлашћеног правног лица које испуњава прописане услове, може да врши комунални милиционар јединице локалне самоуправе, еталонираним уређајима за мерење буке у складу са посебним прописом којим се уређује методологија мерења буке, а у складу са одлуком органа јединице локалне самоуправе.

Орган јединице локалне самоуправе у коме је запослен комунални милиционар из става 1. овог члана мора да поседује и акредитацију, у складу са посебним законом.

Министар ближе прописује услове које треба да испуњава комунални милиционар да би могао да врши послове мерења буке.

Информациони систем

Члан 27.

Подаци из мониторинга буке, стратешких карата буке и акционих планова су део јединственог информационог система животне средине у складу са законом којим се уређује заштита животне средине.

Агенција доставља Европској комисији податке из стратешких карата буке и садржај акционих планова.

Министар прописује методологију за израду и вођење информационог система буке.

V. ПРИСТУП ИНФОРМАЦИЈАМА О БУЦИ

Информисање јавности

Члан 28.

Субјекти заштите животне средине од буке из члана 5. тач. 1) - 3) овог закона дужни су да обезбеде приступ јавности информацијама и подацима из стратешких карата буке у животној средини и акционих планова, у складу са овим законом и законом којим се уређује заштита животне средине.

Информације и подаци из става 1. овог члана морају бити саопштени јавности јасно, разумљиво и приступачно, уз употребу најпогоднијих информационих технологија и доступни су на сајту Агенције.

Подаци о буци

Члан 29.

Подаци о буци у животној средини саставни су део извештаја о стању заштите животне средине у Републици Србији.

VI. НАДЗОР

Надзор над радом

Члан 30.

Министарство врши надзор над радом Агенције, аутономне покрајине и јединице локалне самоуправе у вршењу поверених послова.

Инспекцијски надзор

Члан 31.

Инспекцијски надзор над применом одредаба овог закона и прописа донетих за његово извршавање врши Министарство, ако овим законом није друкчије прописано.

Инспекцијски надзор врши инспектор за заштиту животне средине (у даљем тексту: инспектор) у оквиру делокруга утврђеног овим законом.

Аутономна покрајина врши инспекцијски надзор над извршавањем послова поверених овим законом преко инспектора.

Јединице локалне самоуправе врше инспекцијски надзор над извршавањем послова поверених овим законом преко инспектора.

Овлашћења комуналног милиционара

Члан 32.

Комунални милиционар је, поред овлашћења прописаних законом којим се уређују послови и овлашћења комуналне милиције, у складу са овим законом, посебно овлашћен~~а~~ и да изврши мерење нивоа буке пореклом из угоститељских објеката.

У случају када при извршеном мерењу нивоа буке из става 1. овог члана утврди прекорачење прописаних граничних вредности буке, комунални милиционар је овлашћен да:

1. изда прекршајни налог, односно поднесе захтев за покретање прекршајног поступка за прекршаје установљене овим законом;
2. изда усмено наређење којим налаже мере за смањење буке у животној средини или забрани емитовање буке у животној средини изнад прописаних граничних вредности;
3. привремено одузме предмете (емитера буке) који су прибављени, употребљени или настали кршењем прописа везаних за заштиту од буке у угоститељским објектима;
4. поднесе иницијативу инспекцији за заштиту животне средине за изрицање мере забране употребе извора буке или забране обављања делатности у угоститељском објекту када се власнику, односно кориснику објекта привремено одузме предмет / емитер буке/ који је прибављен, употребљен или настао кршењем прописа везаних за заштиту од буке у угоститељским објектима;
5. нареди друге мере у складу са законом који уређује комуналну милицију, односно инспекцијски надзор.

Права и дужности инспектора

Члан 33.

У вршењу инспекцијског надзора инспектор има право и дужност да утврђује:

1. да ли правна лица врше прописане обавезе из члана 10. овог закона;
2. да ли је емитовање буке у животној средини изнад прописаних граничних вредности;
3. да ли су нивои буке у акустичкој зони изнад прописане граничне вредности;
4. да ли правна лица врше обавезе прописане чланом 18. овог закона;
5. да ли је организатор јавног окупљања или манифестације поднео захтев надлежном органу за доношење акта о одређивању мера звучне заштите, односно да ли организатор јавног окупљања и активности спроводи мере звучне заштите;
6. да ли правна лица из члана 10. став 3. овог закона израђују стратешке карте буке;
7. да ли правна лица из члана 10. став 3. овог закона доносе и спроводе акционe планове заштите од буке у животној средини;
8. да ли овлашћена организација из члана 25. овог закона поступа у складу са издатим овлашћењем, овим законом и прописима донетим на основу овог закона.

Овлашћења инспектора

Члан 34.

У вршењу инспекцијског надзора из члана 30. овог закона, инспектор је овлашћен да:

1. наложи да правна лица врше прописане обавезе из члана 10. овог закона;
2. наложи отклањање неправилности у одређеном року;
3. наложи мерења буке у животној средини у складу са одредбама овог закона и прописа донетих на основу овог закона;
4. забрани употребу извора буке који емитује буку изнад прописаних граничних вредности, док се не предузму мере заштите од буке;
5. нареди извршење обавеза у складу са чланом 18. ст. 1. и 2. овог закона;
6. наложи организатору јавна окупљања и активности спровођење мера заштите од буке у складу са одлуком надлежног органа којим су утврђене мере заштите од буке;
7. наложи израду стратешких карата буке и доношење и спровођење акционих планова заштите од буке у животној средини правним лицима из члана 10. став 3 овог закона;
8. наложи да се предузму мере заштите од буке;
9. наложи извршење других прописаних обавеза у одређеном року;
10. нареди достављање података за информациони систем;
11. нареди поновна мерења нивоа буке преко другог овлашћеног правног лица, кад власник извора буке преко овлашћеног правног лица врши мерења, а резултати извршених мерења пружају основ за то;
12. предложи одузимање овлашћења за обављање послова мерења буке уколико се ти послови не обављају у складу са издатим овлашћењем, овим законом и прописима донетим на основу овог закона.

VII. НАДЛЕЖНОСТ ЗА РЕШАВАЊЕ О ЖАЛБИ

Члан 35.

О мерама из члана 34. овог закона инспектор доноси решење.

На решење инспектора може се изјавити жалба министру у року од 15 дана од дана пријема решења.

Жалба не задржава извршење решења.

О жалби на првостепено решење надлежног органа општине, односно града, односно града Београда, које је донето у вршењу поверених послова, решава Министар.

О жалби на првостепено решење надлежног органа аутономне покрајине решава Министар.

О жалби на првостепено решење подручне јединице министарства решава Министар.

О жалби на првостепено решење министарства, решава Влада.

VIII. КАЗНЕНЕ ОДРЕДБЕ

Прекршаји

Члан 36.

Новчаном казном од 500.000 до 1.000.000 динара казниће се за прекршај правно лице ако:

1. емитује буку изнад прописаних граничних вредности (члан 16. став 1);
2. емитује буку у акустичкој зони изнад прописаних граничних вредности (члан 17. став 3);
3. не обезбеди мерење буке и израду извештаја о мерењу буке коју емитује (члан 18. ст. 1. и 2. и члан 23. став 1);
4. одржава јавно окупљање и активност без одлуке или супротно одредбама одлуке јединице локалне самоуправе (члан 20. став 1).

За прекршај из става 1. овог члана казниће се и одговорно лице у правном лицу новчаном казном од 25.000 до 50.000 динара.

За прекршај из става 1. овог члана казниће се предузетник новчаном казном од 250.000 до 500.000 динара.

Члан 37.

Новчаном казном од 200.000 динара, комунални милиционер казниће за прекршај угоститеља ако емитује буку изнад прописаних граничних вредности.

За прекршај из става 1. овог члана казниће се и одговорно лице у правном лицу новчаном казном од 50.000 динара.

За прекршај из става 1. овог члана казниће се предузетник новчаном казном од 100.000 динара.

За прекршаје којима је овим законом предвиђена новчана казна у фиксном износу, издаје се прекршајни налог, у складу са законом који регулише издавање прекршајног налога.

Новчаном казном од 500.000 до 1.000.000 динара, комунални милиционер казниће угоститеља које понови извршење прекршаја из става 1. овог члана у периоду од годину дана од дана издавања прекршајног налога.

За прекршај из става 5. овог члана, комунални милиционер казниће и одговорно лице у правном лицу новчаном казном од 100.000 до 300.000 динара.

Новчаном казном од 250.000 до 500.000 динара комунални милиционер казниће предузетника који понови извршење прекршаја из става 1. овог члана у периоду од годину дана од дана издавања прекршајног налога.

За прекршај из ст. 5-7. овог члана, обавезно се изриче заштитна мера одузимања предмета (извора буке) који су употребљени или намењени за извршење прекршаја.

Заштитне мере уз казну за прекршај

Члан 38.

За прекршај из члана 36. овог закона правном лицу може се уз казну изрећи и заштитна мера забране вршења одређене делатности у трајању до три године, а одговорном лицу у правном лицу да врши одређене послове у трајању до једне године.

За прекршај из члана 36. овог закона може се уз казну изрећи и заштитна мера одузимања предмета који су употребљени или намењени за извршење прекршаја, односно који су настали извршењем прекршаја.

Прекршај одговорног лица у органу државне управе, имаоцу јавних овлашћења, односно овлашћеном правном лицу

Члан 39.

Новчаном казном од 25.000 до 50.000 динара казниће се за прекршај одговорно лице у органу државне управе, имаоцу јавних овлашћења, односно овлашћеном правном лицу ако:

1. не изврши акустичко зонирање, односно одреди акустичке зоне и не донесе одлуку о ограничењу нивоа буке (члан 17);

2) не одреди мере звучне заштите (члан 20. став 2);

3) одобри одржавање јавног окупљања и активности без акта јединице локалне самоуправе о утврђеним мерама звучне заштите (члан 20. став 4);

4) не израђује стратешке карте буке у складу са одредбама овог закона и прописа донетих на основу овог закона (члан 21. ст. 2, 3. и 4);

5) не усвоји акциони план у складу са одредбама овог закона и прописа донетих на основу овог закона (члан 22. ст. 2, 3. и 4);

6) не обавља мониторинг буке у складу са одредбама овог закона и прописа донетих на основу овог закона (члан 24);

7) не обезбеди информисање јавности о буци (члан 27).

IX. ПРЕЛАЗНЕ И ЗАВРШНЕ ОДРЕДБЕ

Рок за израду стратешких карата буке и акционих планова

Члан 40.

Стратешке карте буке за агломерације, за главне путеве, за главне железничке пруге и за главне аеродроме, израдиће се најкасније до 30. јуна 2024. године и ревидирати најкасније до 30. јуна 2027. године.

Акциони планови заштите од буке у животној средини из члана 22. овог закона донеће се најкасније годину дана од усвајања стратешких карата буке.

Рок за акустичко зонирање

Члан 41.

Одређивање акустичких зона ће се извршити у року од годину дана од дана ступања на снагу подзаконског акта члана 17. став 5. овог закона.

Рок за усклађивање пословања

Члан 42.

Правна лица и предузетници који су до дана ступања на снагу овог закона обављали послове мерења буке на основу овлашћења издатих у складу са важећим прописима дужни су да прибаве овлашћење за мерење буке у року од годину дана од дана ступања на снагу прописа из члана 25. став 12. овог закона.

Престанак важења ранијег закона и примена важећих прописа

Члан 43.

Даном ступања на снагу овог закона престају да важе одредбе Закона о заштити од буке у животној средини („Службени гласник РС”, бр. 36/09 и 88/10).

Прописи који се доносе на основу овог закона, донеће се у року од годину дана од дана ступања на снагу овог закона.

Дo доношења прописа на основу овог закона примењиваће се прописи донети на основу Закона о заштити од буке у животној средини.

Ступање на снагу

Члан 44.

Овај закон ступа на снагу осмог дана од дана објављивања у „Службеном гласнику Републике Србије”.